钦定古今图书集成/明伦汇编/氏族典/第570卷 > 《廖用贤尚友录》 > 申屠致远
## 钦定古今图书集成/明伦汇编/氏族典/第570卷 > 《廖用贤尚友录》 > 申屠致远

按《元史申屠致远传》：“致远，字大用，其先汴人。金末，从
其父义，徙居东平之寿张。致远肄业府学，世祖南征，
驻兵小濮，荆湖经略使乞寔力台荐为经略司知事，
军中机务，多所谋画。师还，至随州，所俘男女，致远悉
纵遣之。授太常太祝兼奉礼郎，迁总管府推官，改寿
昌府判官。二十年，拜江南行台监察御史。二十八年”，
丁父忧。起复江南行台都事，以终制辞。二十九年，佥
江东建康道肃政廉访司事，未至，移疾还。元贞元年，
纂修《世祖实录》，召为翰林待制，不赴。大德二年，佥淮
西江北道肃政廉访司事，行部至和州，得疾卒。致远
清修苦节，耻事权贵，聚书万卷，名曰《墨庄》，家无馀产。
子伯骐，征事郎、岭北湖南道肃政廉访司知事骥、骊，
俱为学官；𬳶奉政大夫、兵部员外郎。